กระทรวงศึกษาธิการ เตรียมแผนรับนักศึกษาไทยกลับจากซูดาน และสถานศึกษารองรับกรณีไม่กลับไปศึกษาต่อ
นายอรรถพล สังขวาสี ปลัดกระทรวงศึกษาธิการ เปิดเผยความคืบหน้าการเตรียมความพร้อมอำนวยความสะดวกรับนักศึกษาไทยในประเทศซูดานว่า ขณะนี้อยู่ในขั้นตอนของการเดินทางกลับประเทศไทยด้วยความปลอดภัย ซึ่งศูนย์อำนวยการบริหารจังหวัดชายแดนภาคใต้ (ศอ.บต.) ได้ประสานเตรียมความพร้อมจากรัฐบาล ในการเตรียมการอพยพนักศึกษา และประชาชนจากซูดานเดินทางกลับประเทศไทย มีหน่วยงานหลักที่รับผิดชอบคือ กระทรวงการต่างประเทศ (กต.) สภาความมั่นคงแห่งชาติ (สมช.) และ ศอ.บต. โดย กระทรวงศึกษาธิการ ได้วางแผนการศึกษาต่อในประเทศสำหรับนักศึกษา ที่ประสงค์ที่จะกลับมาศึกษาในประเทศไทย จะต้องดำเนินการในส่วนของการเทียบโอนรายวิชา โดยจะประสานมหาวิทยาลัยในพื้นที่จังหวัดชายแดนภาคใต้ ขณะนี้ ศอ.บต.กำลังเร่งสำรวจนักศึกษาที่ไปศึกษาต่อที่ประเทศซูดานเพิ่มเติมจากระบบข้อมูล โดยให้บัณฑิตอาสาฯ ลงพื้นที่สำรวจตัวเลขที่ชัดเจน เมื่อนักศึกษาเดินทางกลับเข้ามาในประเทศ เบื้องต้นข้อมูลจากกระทรวงการต่างประเทศ มีคนไทยประมาณ 220 คน เป็นนักศึกษาไทย 150 คนอยู่ในพื้นที่ภาคใต้ 100 คน เนื่องจากเมื่อช่วงสถานการณ์โควิด 19 ที่ผ่านมา มีนักศึกษาเดินทางกลับมาบางส่วนแล้ว โดยจากข้อมูลของนักศึกษาที่ไปเรียนต่อในประเทศซูดาน ส่วนใหญ่ไปศึกษาต่อในสาขาแพทย์ กฎหมายอิสลาม และทางศาสนาทั้งนี้ คนไทยทั้งหมดได้เดินทางออกจากเมืองคาร์ทูม ประเทศซูดาน ไปลงเรือของทางการซาอุดีอาระเบียต่อไปยังเมืองเจดดาห์ เพื่อรอการอพยพกลับประเทศไทยด้วยเครื่องบินกองทัพอากาศ โดยจะเดินทางถึงประเทศไทยวันพฤหัสบดีที่ 27 เมษายน 2566 เวลาประมาณ 22.00 น. จำนวน 1 เที่ยวบิน และวันศุกร์ที่ 28 เมษายน 2566 เวลาประมาณ 09.00 น. จำนวน 2 เที่ยวบิน.